blodbøk
Store norske leksikon,Biologi,Planteriket,Dekkfrøete planter,Tofrøbladete planter,Bøkeordenen,Bøkefamilien,Fagus
Blodbøk er et tre som plantes som prydtre i parker og hager på grunn av sine rødbrune eller rødfiolette blader. Det er en varietet av bøk.
Bladenes mørkerøde farger skyldes uvanlige mengder av antocyaniner i bladenes overhud. Disse fargestoffene slipper gjennom blågrønt og rødt lys slik at cellene inne i bladene kan drive fotosyntese som normalt. Om våren ved lauvsprett er bladene først rosa. Seint på sesongen kan bladene bli mer tydelig grønne enn rødfiolette fordi forholdet mellom fargen i overhuden og grønnfargen i bladcellene endres. Genetikk Blodbøk skyldes en mutasjon som oppstår sjeldent hos bøk. Et slikt individ med rødfiolette blader ble funnet i Sondershausen i Tyskland i 1760-årene. Mutasjonen som gir den unormale fargevarianten er dominant, og det betyr at blodbøk kan spre seg naturlig etter befruktning som følge av pollinering fra vanlige bøketrær. Avkommet fra slike krysninger vil i gjennomsnitt gi halvparten blodbøk og halvparten vanlige bøketrær. Les mer i Store norske leksikon bøkefamilien bøk